Chrjebja-Nowa Wjes

Chrjebja-Nowa Wjes ( Kreba-Neudorf) je gmejna we wuchodosakskim wokrjesu Zhorjelc, kotraž bu w lěće 1973 z gmejnow Chrjebja a Nowa Wjes stworjena. Leži 143 m nad mórskej hładźinu w hornjołužiskej holanskej a hatowej krajinje a ma wokoło 1.000 wobydlerjow.

Gmejna słuša oficielnje do serbskeho sydlenskeho ruma. Ke gmejnje słuša tež wjeska Černsk. 

 Geografija 
Wobě wjesce nadeńdźetej so při Čornym Šepcu. Susodne gmejny su Rěčicy na sewjeru, Niska na wuchodźe, Kwětanecy a Mikow na juhowuchodźe a Hamor na zapadźe.

 Stawizny 
Prěnje historiske naspomnjenje Chrjebje jako Crobe je z lěta 1409; Nowa Wjes naspomni so 1490 k prěnjemu razej jako Newendorff in der heyde. 

 Wobydlerstwo a rěč 
W lěće 1884 měješe Chrjebja po Mukowej statistice 665 wobydlerjow, mjez nimi 465 Serbow (70 %). W Nowej Wsy běchu w samsnym lěće mjez 223 wobydlerjemi 214 Serbow. W cyłej wosadźe chodźachu tehdy 1350 wosadnych k serbskej a 450 k němskej spowědźi.

Arnošt Černik zwěsći 1956 serbski podźěl wobydlerstwa wot jenož hišće 35 % w Chrjebi a 32 % w Nowej Wsy.

 Politika 
Gmejna słuša k sakskemu wólbnemu wokrjesej 57 (Zhorjelc 1) a k zwjazkowemu wólbnemu wokrjesej 157 (Zhorjelc).

 Wosobiny 
 Pětr Šěrach (1656–1727) – duchowny, zakitowar serbskeje rěče, magister; Chrjebjanski farar 1686–1727
 Hadam Zacharias Šěrach (1693–1758) – farar, sobuzałožer Serbskeho prědarskeho towarstwa w Lipsku, basnik, magister; rodźeny w Chrjebi
 Křesćan Bohuchwał Šěrach (1709–76) – farar, stronjan pietistow; rodźeny w Chrjebi
 Daniel Bohačesć Raca (1731–62) – diakon, awtor polemiskeho spisa; rodźeny w Chrjebi
 Jan Wjela (1737–93) – farar w Chrjebi 1782–93
 Hendrich Božidar Wjela (1778–1805) – krajinowy moler a rysowar; w Chrjebi narostł a pohrjebany

 Wotkaz 

 Žórła 

Kategorija:Sydlišćo w Hornjej Łužicy
Kategorija:Sydlišćo w Zhorjelskim wokrjesu
Kategorija:Gmejna w Sakskej
Kategorija:Wokrjes Zhorjelc
Kategorija:Sydlišćo w serbskim sydlenskim rumje
Kategorija:Biosferowy rezerwat Hornjołužiska hola a haty
Kategorija:Sydlišćo při Čornym Šepcu
Kategorija:Załožene 1973